23. schôdza NR SR - 1.deň - B. popoludni
Dátum: 2024-11-26
Poslanec: Števulová, Zuzana (PS)
Druh vystúpenia: Vystúpenie v rozprave

38. Ďakujem za slovo. Ja by som tento môj čas, nevyužijem ho celý, takže nemusíte sa obávať, určite nechcem hovoriť 30 minút, ale využila na to, aby som teda povedala jednu vec, že, samozrejme, vecne s týmto návrhom zákona súhlasím, myslím si, ale že už mal prísť oveľa-oveľa skôr, pretože v skutočnosti my naozaj už roky čelíme situácii, kedy cudzinci, ktorí sú na našom území, nemajú možnosť vlastne tej elektronickej komunikácie s cudzineckou políciou, najmä teda pokiaľ už majú vydané povolenie na pobyt a potrebujú si ho obnoviť, alebo potrebujú požiadať o nejakú inú administratívnu vec. A to dlhoročne spôsobuje vlastne problém preťaženia cudzineckej polície a jednotlivých tých oddelení v jednotlivých regiónoch a, samozrejme, to vyústilo až do vážnej krízy na cudzineckej polícii, kedy máme niekoľko mesiacov nedostupné termíny vlastne na online objednanie sa a ten systém padá. Ja sa chcem vlastne spýtať, pán minister, že ja som pochopila z toho, z tej dôvodovej správy, že aj teda z odpovede na interpeláciu, ktorú ste mi poslali, aj z odpovedí na moje dve otázky, ktoré som vám v tejto veci v októbri opakovane položila, že ministerstvo vnútra má ako keby pocit, že od januára týmto pádom aj čiastočne vyrieši ten problém s tým, že sú nedostupné tie termíny, ale ja sa pýtam, že ako konkrétne si to predstavujete, lebo vy ste mi už vlastne dvakrát odpovedali, že ste vlastne ten systém updatovali, že už by nemal mrznúť a že termíny sú. Ja som si to osobne skúšala hneď po obidvoch vlastne vašich odpovediach a musím povedať, že to vôbec nebola pravda, ma to vyhodilo hneď, ako som si skúsila navoliť nejaký termín. A píšu mi, dala som aj výzvu na sociálne siete, každý deň mi napíše nejaký cudzinec alebo cudzinka, že prosto tie termíny nie sú, ak sú, tak sú, tak je pár termínov vlastne prístupných na zamestnávanie, ale napríklad mi napísal študent, ktorý študuje na Univerzite Komenského, že prosto nevie dosiahnuť to nielen online, ale aj fyzicky bol aj na iných oddeleniach cudzineckej polície, aby sa doslova postavil do radu, aby si mohol vybaviť študentský pobyt, keďže je tu teda na vízum, ale prosto nedokázal to a aj zo školy mu odpísali, že, žiaľ, akože nevedia mu v tomto pomôcť, on bude musieť vycestovať, myslím, do Peru, nebude si vedieť vlastne tuto ten pobyt vybaviť, čím mu vlastne prepadnú všetky tieto náklady. Písal mi sýrsky, teda občan Slovenskej republiky pôvodom zo Sýrie minulý týždeň, že tu má sestru, ktorej teda vybavili vízum a dúfali, že bude môcť požiadať o povolenie na pobyt, keďže život pre ženy v Sýrii, osobitne ak chcú študovať na vysokej škole, všetci vieme si predstaviť, že to teda nie je žiadna radosť. Toto je už občan Slovenskej republiky, lekár dlhoročný, ktorý teda by chcel, aby tá jeho sestra mala šancu na budúcnosť, majú to vízum do januára, nevie, čo má robiť. Povedal, že prosto jediné, čo mu ostáva, je na čiernom trhu si kúpiť ten online termín pre ňu. A to mne príde prosto hrozne zlé, je to zlé pre zamestnávateľov, je to zlé pre samotných, samozrejme, cudzincov, pre školy, pre podniky, pre kohokoľvek. A ja sa chcem spýtať, že ako teda tento návrh zákona v tomto pomôže alebo že čo konkrétne presne robíte teraz, aby tie systémy, aby ten online systém bol funkčný a aby naozaj boli dostupné termíny pre všetkých tých cudzincov, čo to potrebujú, lebo aj keď sa tento zákon vlastne schváli, a ja vravím, že treba ho schváliť, lebo toto sme mali mať už včera, keby sme to mali pol roka dozadu, možno nemáme takýto problém teraz, lenže tí cudzinci na to budú potrebovať tie nové doklady, aby mohli s nimi elektronicky komunikovať, lebo na to im tieto staré nebudú, nebudú im akože fungovať. Čiže aký je ten plán, že teda od nového roka začne platiť tento zákon, ktorý tu teraz prijmeme v SLK, lebo inak by nám prepadli peniaze z plánu obnovy, a že teda v akej časovej lehote si majú tí cudzinci začať vybavovať tie elektronické doklady alebo teda tie doklady, ktoré im umožnia to elektronické komunikovanie a či to nebude teda dodatočná záťaž, lebo akože aby si to zjednodušili, budú potrebovať vlastne nejaký nový doklad a tie termíny ani teraz nie sú a nevedia sa vlastne dostať. Čiže by ma zaujímalo, že ako to máte technicky a organizačne vlastne pripravené na tých cudzineckých políciách, že ako presne to teda bude prebiehať, lebo ja som sa vás aj v interpelácii pýtala na to, že koľko presne policajtov pracuje na jednotlivých oddeleniach cudzineckej polície a že či máte podstavy, a vy ste mi teda neodpísali presné čísla, iba ste teda napísali, že tak ako v celom Policajnom zbore, tak aj na cudzineckej polícii je podstav. Čiže ja vecne podporujem tento návrh zákona, podľa mňa prichádza veľmi neskoro. Naozaj vy ste tiež mali priestor, nebudem hovoriť, že mohol prísť už, samozrejme, aj za predchádzajúcich ministrov vnútra bez ohľadu na to, či by sme mali plán obnovy, alebo nie. Dobre, je to teraz míľnik, mohli ste to dať skôr, podľa mňa ak by to bolo už v auguste, tak sme sa mohli vyhnúť tým súčasným problémom, ktoré vyplývajú aj z toho podstavu, aj z toho, že nejakým spôsobom prosto tá firma, ktorú máte na ten elektronický objednávací systém, ja neviem, čo robí, ale podľa mňa prosto nevie ten technický systém tak opraviť, aby to fungovalo, lebo ak by to tak bolo, tak dnes už sú tie termíny dostupné nielen na zamestnávanie, ale aj na všetky ostatné životné situácie a nepredávajú sa na čiernom trhu. Ale teda ja by som chcela vedieť, že akým spôsobom idete vlastne odškálovať to zavádzanie vlastne tých dokladov a teda či tie termíny na to, aby tí cudzinci si tieto elektronické doklady mohli vybaviť a teda potom s nimi komunikovať s tou políciou, teda budú dostupné od januára, alebo nebudú dostupné. Tak by som bola rada, keby ste mi na toto vlastne vecne odpovedali. Ďakujem.